גנץ חתר להקמת ממשלה צרה על בסיס 61 חברי הכנסת שהמליצו עליו, אך בעקבות הודעת חברי הכנסת צבי האוזר ויועז הנדל כי הם מתנגדים להקמת ממשלה הנסמכת על הרשימה המשותפת, נכשלה התכנית. במקביל פתח גנץ במשא ומתן עם הליכוד על הקמת ממשלת חירום, בעקבות משבר הקורונה, ובה רוטציה בין נתניהו ובינו. כחלק ממשא ומתן זה נבחר ב-26 במרץ 2020 ליושב ראש הכנסת העשרים ושלוש. בעקבות צעד זה התפצלו מרשימת כחול לבן סיעות יש עתיד ותלם, שהתאחדו ליש עתיד – תל"ם. השם "כחול לבן" נשאר בידי הסיעה בראשות גנץ, שבה נותרו 15 חברי כנסת. ב-16 באפריל 2020 תם המנדט של גנץ מבלי שהוקמה ממשלה והוא הועבר לכנסת. ב-20 באפריל חתמו נתניהו וגנץ על הסכם להקמת ממשלת חירום לאומית בתצורה של ממשלת חילופים, שבה בשנה וחצי הראשונות ישמש נתניהו כראש ממשלה, ובשנה וחצי לאחר מכן ישמש גנץ בתפקיד, ועד אז ישמש כראש ממשלה חלופי. וכהונת הכנסת תקוצר לשלוש שנים.